ગોલોકમાં નિર્જન સ્થળે રચાયેલા રાસમંડપમાં શ્રીકૃષ્ણ અને રાધા વિહારમાં નિમગ્ન હતાં. વિહારના સુખાનંદથી રાધા ભાન ભૂલી ગયાં હતાં. આ સ્થિતિમાં શ્રીકૃષ્ણ વિહાર પછી રાધાને સ્પર્શ કર્યા વિના ષોડસી સ્વરૃપવાન વિરજા નામની ગોપિકા પાસે શૃંગારરસ માણવા ચાલ્યા ગયા હતા. વિરજા શ્રીકૃષ્ણને પ્રાણપ્રિય હતી. તેણે શ્રીકૃષ્ણને આવેલા જોયા. શ્રીકૃષ્ણના આગમનથી વિરજાનાં અંગેઅંગ રોમાંચિત થઈ ઊઠ્યાં. કામદેવના શરપ્રહારથી ઘવાયેલી પીડિત અને ઉત્કંઠિત બનેલી વિરજા સાથે શ્રીહરિએ સુશોભિત રત્નમંડપમાં જ પુષ્પશૈયા પર વિહાર કર્યો.